REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/92-24

28. avgust 2024. godine

B e o g r a d

ZAPISNIK

SA 13. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 28. AVGUSTA 2024. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Igor D. Jakšić, Goran Milić, Stefan Kitanović, Đorđe Komlenski, Branimir Jovanović, Stefan Janjić i Vojislav Mihailović.

Sednici nisu prisustvovali članovi Odbora: Olja Petrović, Miloljub Albijanić, Dane Stanojčić, Aleksandar Jugović, Snežana Paunović, Branko Lukić, Jelena Milošević, Miroslav Aleksić i Dragana Rakić.

Sednici su prisustvovali zamenici članova Odbora: Nikola Bokan, zamenik člana Olje Petrović, Tatjana Petrović Stojković, zamenik člana Miloljuba Albijanića, Miroslav Petrašinović, zamenik člana Dana Stanojčića, Snežana Jovanović, zamenik člana Aleksandra Jugovića, Marko Milošević, zamenik člana Snežane Paunović, Uroš Đokić, zamenik člana Miroslava Aleksića i Srđan Milivojević, zamenik člana Dragane Rakić.

Predsednik Odbora je obrazložio da je sednicu sazvao u roku kraćem od tri dana, zbog potrebe da se Ministarstvu finansija dostavi predlog izmena Skupštinskog budžeta za 2024. godinu, imajući u vidu da rok ističe 28. avgusta 2024. godine.

Sednici su prisustvovali i pomoćnik generalnog sekretara Narodne skupštine Dario Kukolj i načelnik Odeljenja za budžetske i finansijsko računovodstvene poslove Dara Popović Kupusinac.

Na predlog predsednika, Odbor je jednoglasno, utvrdio sledeći:

D n e v n i r e d:

1. Utvrđivanje predloga izmena (rebalans) Skupštinskog budžeta za 2024. godinu, koji je pripremio generalni sekretar Narodne skupštine (03 broj: 400-1990/24-1 od 27. avgusta 2024. godine).

**Prva tačka dnevnog reda:** Utvrđivanje predloga izmena (rebalans) Skupštinskog budžeta za 2024. godinu, koji je pripremio generalni sekretar Narodne skupštine (03 broj: 400-1990/24-1 od 27. avgusta 2024. godine).

Predsednik Odbora je u uvodnom obraćanju ukazao da je finansijska samostalnost Narodne skupštine utvrđena Zakonom o Narodnoj skupštini koji u članu 64. propisuje da Narodna skupština samostalno utvrđuje i raspolaže sredstvima za njen rad, a članom 65. da generalni sekretar Narodne skupštine priprema predlog skupštinskog budžeta u skladu sa zakonom i Poslovnikom i podnosi ga Odboru koji utvrđuje predlog skupštinskog budžeta. Utvrđeni predlog skupštinskog budžeta dostavlja se Ministarstvu finansija na mišljenje.

S tim u vezi ukazao je da je Ministarstvo finansija dopisom od 23. avgusta 2024. godine zatražilo da Odbor dostavi predlog preraspodele ili ušteda budžetskih sredstava opredeljenih Zakonom o Budžetu Republike Srbije za 2024. godinu, te da je s tim u vezi generalni sekretar pripremio predlog izmena Skupštinskog budžeta za 2024. godinu koji je dostavljen Odboru na razmatranje.

Dario Kukolj, pomoćnik generalnog sekretara Narodne skupštine je, obrazlažući predlog rebalansa, ukazao da su u 2023. godini održani vanredni parlamentarni izbori, da je novi saziv konstituisan u februaru 2024. godine, te da je iz tih razloga održan manji broj sednica Narodne skupštine. Naglasio je da u aktuelnom sazivu, u odnosu na broj poslanika iz prethodnog saziva, manji broj poslanika koristi pravo na stalni rad u Narodnoj skupštini, te da je sveukupno navedeno uticalo na preraspodelu budžetskih sredstava, čime je ostvarena ušteda od 28 miliona dinara koja se predloženim rebalansom vraćaju u budžet Republike Srbije.

U diskusiji je učestvovao Srđan Milivojević koji je podržao predloženi rebalans i ukazao na potrebu da se razgovara o naknadama putnih troškova narodnih poslanika koji za dolazak na sednicu Narodne skupštine koriste sopstveni automobil. Smatra da naknada troškova koja se prema važećoj odluci priznaje nije adekvatna, da nije u skladu sa pređenom kilometražom, te predlaže da se prilikom planiranja budžeta za 2025. godinu koriguje odluka kojom se uređuje ovo pitanje.

Na predlog predsednika, Odbor je jednoglasno doneo Odluku o utvrđivanju Predloga izmena Skupštinskog budžeta za 2024. godinu, u visini od 3,677.569,000 dinara u tekstu koji je dostavljen.

Saopštio je da će utvrđeni Predlog izmena Skupštinskog budžeta za 2024. godinu dostaviti Ministarstvu finansija na mišljenje, u skladu sa Zakonom o Narodnoj skupštini i Poslovnikom.

\*\*\*

Sednica je završena u 14,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov